Dubačová, Viera, poslankyňa NR SR (2019-04-03):
Pán predsedajúci, kolegyne, kolegovia, návrh zákona, ktorým predkladám, mení sa ním a dopĺňa zákon č. 79/2015 Z. z. o odpadoch v znení neskorších predpisov. Pár slov k tomuto zákonu si dovolím prečítať, pretože tento návrh zákona bol motivovaný podnetom od spoločností, ktoré triedení zber komunálneho odpadu pre zložku papier a lepenka vykonávajú. Prvý zásadný problém nastával pri istom rozpore ustanovení § 16 zákona o odpadoch, v ktorom sú uvedené podmienky vykonávania tohto typu činnosti s § 81. V § 16 sa ustanovuje pre tieto subjekty povinnosť voči obci len pri oznámení údajov o druhu a množstve vyzbieraného odpadu alebo vykúpeného odpadu. Toto znenie teda nezakladá žiadnu povinnosť uzavrieť zmluvu s obcou. Problém však nastáva pri znení § 81 ods. 13 a ods. 14, ktoré ustanovujú pre subjekty povinnosť uzavrieť zmluvu s obcou. Citujem: "Vykonávať na území obce zber, vrátane mobilného zberu, a prepravu komunálnych odpadov, s výnimkou biologicky rozložiteľného kuchynského a reštauračného odpadu od prevádzkovateľa kuchyne, môže obec sama alebo ten, kto má uzatvorenú zmluvu na vykonávanie tejto činnosti s obcou. Pri väčšine miest a obcí tento problém síce nenastáva a uzavretie takejto zmluvy prebieha bez problémov. Sú však obce a mestá, ktoré takúto zmluvu podpisujú buď s jedným subjektom, alebo s úzkou skupinou subjektov, čím sa podľa nášho názoru, čím sa porušujú pravidlá hospodárskej súťaže, a preto navrhujeme zmenu znenia § 81 v ods. 13 a 14, a to konkrétne vyňatím týchto subjektov z povinnosti uzavrieť zmluvu s obcou a navrhujeme nahradiť túto zmluvnú povinnosť iba oznamovacou povinnosťou subjektu voči obci. Ďalšou rovinou, ktorú by mal do určitej miery riešiť tento návrh, je zefektívnenie zberu triedeného odpadu. Keď sa bude dodržiavať spravodlivá hospodárska súťaž, budú podniky, ktoré sa touto činnosťou zaoberajú, motivované, aby svoju činnosť vykonávali čo najefektívnejšie. Čiže návrh zákona má za cieľ upraviť legislatívne nezrovnalosti v súčasnom znení zákona a napomôcť k efektívnejšiemu zberu a výkupu vyhradených prúdov odpadu a triedeného zberu komunálnych odpadov pre zložku papier a lepenka. Táto úprava je zameraná na subjekty, ktoré vykonávajú zber alebo výkup triedeného odpadu, ktorý sa spracováva s ohľadom na životné prostredie. Súčasné znenie zákona upravuje práva a povinnosti subjektov, ktoré vykonávajú zber alebo výkup vyhradeného prúdu odpadu v § 16. Znenie § 16 upravuje povinnosť uzavrieť zmluvu s príslušnou organizáciou zodpovednosti výrobcov s príslušnou treťou osobou alebo výrobcom príslušného vyhradeného výrobku. Povinnosťou subjektu voči obci, na ktorej území sa zber odpadu alebo výkup odpadu uskutočňuje, je len oznámiť údaje o druhu a množstve vyzbieraného odpadu alebo vykúpeného odpadu. Toto znenie nezakladá povinnosť uzavrieť zmluvu s obcou. Avšak v praxi sa tieto subjekty stretávajú s komplikáciami, keď obec vyžaduje na vykonávanie tejto činnosti aj zmluvu s obcou na základe ustanovení § 81 ods. 13 a ods. 14. Považujeme to za bránenie priebehu spravodlivej hospodárskej súťaže a navrhujeme tento stav zmeniť. Návrh zákona je v súlade s právom Európskej únie, s Ústavou Slovenskej republiky, s ústavnými zákonmi Slovenskej republiky, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná.